આમ જુઓ તો એના બરછટ સ્વભાવને કારણે એ સગાંવહાલાંમાં અળખામણો હતો જ. અને આ વખતના અમારા ઝગડાને કારણે એ બધાંમાં વધારે અળખામણો થઈ પડયો. ધીમેધીમે બધાં એનાથી દૂર રહેવા લાગ્યાં. જુલી ત્રણેક વરસની હતી ત્યારે એ ખૂબ રડતી હતી, ત્યારે એણે જુલીને ઢોરમાર માર્યો હતો. જુલીને માથે સાત ટાંકા લેવા પડયા. એ પછી પસ્તાવામાં દારુ ઢીંચ્યે રાખતો. પણ એનો વહેમ કેમે કરીને ટળતો ન હતો. એક વખત તો મેં જ કંટાળીને ડી.એન.એ. ટેસ્ટ કરાવવાનું કહી દીધું. પણ એણે બૂમો પાડવાનું શરુ કરી દીધું, કે જો ટેસ્ટનું રીઝલ્ટ એણે ધારેલું આવશે તો અમને મા-દીકરીને મારી નાખશે. મારે તો આ પાર કે ઓપાર કરવું હતું, એટલે મેં પણ એને કહી દીધું કે મારી નાખજે, મને કોઈ વાંધો નથી… ત્યારે એ પોક મૂકીને રડવા લાગ્યો. ઘરની આજુબાજુ ટોળું એકઠું થઈ ગયું હતું. તમાશાને તેડું હોય છે કંઈ!?